บลจ.กรุงไทยขายตราสารหนี้ตปท.6เดือนชู3.10%
บลจ.กรุงไทย ขายกองทุนตราสารหนี้ต่างประเทศ ลงทุน 6 เดือนจ่ายผลตอบแทน 3.10% ต่อปี
7 มิ.ย. 2554

บลจ.กรุงไทย ขายกองทุนตราสารหนี้ต่างประเทศ ลงทุน 6 เดือนจ่ายผลตอบแทน 3.10% ต่อปี
นายสมชัย  บุญนำศิริ  กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย  เปิดเผยว่า  บริษัทเปิดจำหน่ายกองทุนกรุงไทยธนทรัพย์ บี 7 (KTSUPB7)    อายุโครงการ 6 เดือน   เสนอขาย 7 -14  มิ.ย.2554  เน้นลงทุนในต่างประเทศประมาณ 70% ประกอบด้วยเงินฝากประจำ   Union  National   Bank  (UAE) บัตรเงินฝาก  Bank of  China  และ   Euro  Commercial  Paper   (ECP)  ของ Industrial   and Commercial  Bank  of  China   (ICBC)  ส่วนที่เหลืออีก 30% ลงทุนในตราสารการเงินระยะสั้นธนาคารพาณิชย์ไทย และตราสารภาคเอกชนที่มีอันดับเครดิตตั้งแต่  BBB+ ขึ้นไป ผู้ลงทุนจะได้รับผลตอบแทนประมาณ 3.10%  ต่อปี โดยเงินลงทุนในต่างประเทศจะมีการทำสัญญาป้องกันความเสี่ยงจากอัตราแลกเปลี่ยนทั้งจำนวน
นายสมชัย  กล่าวว่า หลังจากคณะกรรมการนโยบายการเงินได้ปรับเพิ่มอัตราดอกเบี้ยนโยบายอีก 0.25% มาอยู่ที่ระดับ 3.00%  ส่งผลให้อัตราผลตอบแทนของตราสารหนี้ระยะสั้นปรับเพิ่มขึ้น แต่ในอัตราที่น้อยกว่าดอกเบี้ยนโยบาย  ขณะที่สถาบันการเงินคาดว่าจะทยอยปรับเพิ่มอัตราดอกเบี้ยทั้งเงินฝากและสินเชื่อตามในสัปดาห์นี้ ส่วนค่าเงินบาทแกว่งตัวแข็งค่าขึ้น ประกอบกับในช่วงปลายสัปดาห์ที่ผ่านมา สหรัฐอเมริกาเปิดเผยตัวเลขเศรษฐกิจสำคัญทั้งภาคแรงงานและอสังหาริมทรัพย์ซึ่งแสดงถึงความอ่อนล้าของการฟื้นตัวส่งผลให้ค่าเงินเหรียญสหรัฐฯ อ่อนค่าลงเมื่อเทียบกับเงินสกุลหลักของโลก รวมทั้งเงินบาทของไทย ทำให้ส่วนต่างอัตราดอกเบี้ยระหว่างสกุลเงินบาทและเหรียญสหรัฐฯ ขยายตัวเพิ่มขึ้น และค่าเหรียญสหรัฐพรีเมี่ยมซึ่งมีผลกระทบต่ออัตราผลตอบแทนจากการลงทุนในต่างประเทศปรับตัวเพิ่มขึ้นตาม  ดังนั้น การลงทุนในต่างประเทศที่มีการปิดความเสี่ยงจากอัตราแลกเปลี่ยนจึงให้ผลตอบแทนที่ดีขึ้นเมื่อเทียบกับสัปดาห์ก่อนหน้า
นอกจากนี้  บริษัทยังได้เพิ่มทางเลือก  สำหรับผู้ลงทุนที่สนใจลงทุนพันธบัตรภาครัฐ ในประเทศ  โดยอยู่ในระหว่างการเปิดจำหน่ายกองทุนเปิดกรุงไทยประจำ 6 เดือนคุ้มครองเงินต้น 3   เสนอขายถึงวันที่ 10  มิ.ย.2554 อายุโครงการ  6 เดือน ลงทุนในพันธบัตรภาครัฐ ทั้ง 100%   ผู้ลงทุนจะได้รับผลตอบแทนประมาณ  2.65%  ต่อปี